SA dorp kry nié Unesco-status | Maroela Media
SA dorp kry nié Unesco-status
Ondanks die harde werk en insette van dr. Darryl David van die Universiteit van Wes‑Kaapland en sy bodkomitee is Stellenbosch nie deur Unesco as 'n "stad van letterkunde" aangewys nie.
Die Departement Afrikaans en Nederlands aan die Universiteit Stellenbosch het hierop gereageer en meen dat David en die komitee se werk nié tevergeefs was nie.
"Ons is dankbaar vir die geweldige hoeveelheid werk wat hulle gedoen het om Stellenbosch se naam internasionaal te laat opklink. Al is Unesco-status nie aan die dorp toegeken nie, sal al die tale wat in en om Stellenbosch gebruik word by dié blootstelling baat," sê Lenelle Foster, mediabestuurder van die departement.
Maroela Media het vroeër berig dat David 'n aansoek ingedien het om die Eikestad deur die Verenigde Nasies (VN) se organisasie vir onderwys, wetenskap en kultuur (Unesco) as 'n Afrikaanse dorp van letterkunde te laat verklaar.
Indien die bod suksesvol was, sou die Stellenbosch-munisipaliteit een van slegs 39 literatuurstede wêreldwyd wees en sou die dorp in uitgelese internasionale geselskap gewees het naas ander literatuurstede soos Utrecht, Dublin, Praag, Seattle en Edinburgh. Unesco het vanjaar Gotenburg, Jakarta en Vilnius by sy netwerk van kreatiewe stede gevoeg.
Stellenbosch se status as literatuurstad sou nie direkte of onmiddellike finansiële voordeel inhou nie, maar dit was 'n geleentheid om die dorp en omliggende dorpe, soos Franschhoek en Pniël, by 'n wêreldwye netwerk van tientalle ander stede te laat inskakel.
Volgens Foster gaan dit veral gepaard met samewerkingsmoontlikhede om boeke en letterkunde te bevorder.
"Die bod is dalk nie aanvaar nie, maar dit was 'n fantastiese geleentheid om 'n internasionale gehoor aan gevestigde plaaslike skrywers bloot te stel. Moontlikhede wat hier bestaan om saam met die boekebedryf die ekonomie te stimuleer en 'n liefde vir die woord te kweek, is ook onder die vergrootglas geplaas."
Wanneer dit by literêre en boekefeeste kom, is David 'n bekende naam. Hy was betrokke by die vestiging van die BookBedonnerd-fees op Richmond, die kinderboekfees in Pietermaritzburg, die Adam Small-fees in Pniël en die Madibaland World Literary Festival, 'n aanlyn boeke- en skrywersfees – om slegs enkeles te noem. In 2017 het Durban onder sy leiding 'n stad van letterkunde geword.
David het op 11 November tydens 'n middaguurgesprek by die Departement Afrikaans en Nederlands oor die bod en die idee van Stellenbosch as 'n stad van letterkunde gepraat.
In die nuus Stellenbosch Universiteit Stellenbosch Wes-Kaap
Wat was rede dat bod nie aanvaar is nie?
Weens die onderdrukking van afrikaans aan US kan Stellenbosch nie aanvaar word nie – dit sou teenstrydig gewees het.